Document ID: 32008R0451

UREDBA (ES) št. 451/2008 EVROPSKEGA PARLAMENTA IN SVETA
z dne 23. aprila 2008
o novi statistični klasifikaciji proizvodov po dejavnosti (CPA) in razveljavitvi Uredbe Sveta (EGS) št. 3696/93
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 285(1) Pogodbe,
ob upoštevanju predloga Komisije,
v skladu s postopkom, določenim v členu 251 Pogodbe (1),
ob upoštevanju naslednjega:
(1)
Uredba (EGS) št. 3696/93 (2) je uvedla statistično klasifikacijo proizvodov po dejavnosti (CPA) v Evropski gospodarski skupnosti.
(2)
Zaradi upoštevanja tehnološkega razvoja in strukturnih sprememb v gospodarstvu bi bilo treba uvesti posodobljeno CPA.
(3)
Členitev klasifikacije proizvodov na podlagi posamezne proizvodne dejavnosti se izogiba razširjanju nepovezanih shem šifriranja in proizvajalcem olajšuje določanje pomembnih trgov.
(4)
Obstaja potreba po vzpostavitvi referenčnega okvira, ki bo omogočal primerjavo statističnih podatkov o proizvodnji, potrošnji, zunanji trgovini in transportu.
(5)
Posodobljena CPA je osrednjega pomena za prizadevanja Komisije, da prenovi statistiko Skupnosti; s primerljivejšimi in ustreznejšimi podatki naj bi vodila k boljšemu ekonomskemu upravljanju na ravni Skupnosti in nacionalnih držav.
(6)
Notranji trg za svoje delovanje potrebuje statistične standarde, ki se uporabljajo pri zbiranju, posredovanju in objavljanju nacionalnih statističnih podatkov in statističnih podatkov Skupnosti, tako da so podjetjem, finančnim ustanovam, vladam in drugim gospodarskim subjektom na notranjem trgu lahko na voljo zanesljivi in primerljivi statistični podatki. Zato je nujno, da se različne kategorije CPA v vseh državah članicah razlagajo enako.
(7)
Zanesljive in primerljive statistične podatke potrebujejo podjetja, da lahko ocenijo svojo konkurenčnost, za ustanove Skupnosti pa so koristni pri preprečevanju izkrivljanja konkurence.
(8)
Sama vzpostavitev skupne statistične klasifikacije proizvodov po gospodarski dejavnosti še ne zavezuje držav članic, da zbirajo, objavljajo ali predložijo podatke. Samo če države članice uporabljajo klasifikacije proizvodov, povezane s klasifikacijo Skupnosti, je mogoče izkazovati integrirane podatke z zanesljivostjo, hitrostjo, prilagodljivostjo in podrobnostjo, ki so nujne za upravljanje notranjega trga.
(9)
Treba bi bilo sprejeti določbo, po kateri se državam članicam omogoči, da v svoje nacionalne klasifikacije vključijo dodatne kategorije na podlagi CPA in tako izpolnijo nacionalne zahteve.
(10)
Zaradi mednarodne primerljivosti gospodarskih statistik uporabljajo države članice in institucije Skupnosti klasifikacije proizvodov, ki so neposredno povezane z Osrednjo klasifikacijo proizvodov (CPC) Ver. 2, kakor jo je sprejela Statistična komisija Združenih narodov.
(11)
Uporaba CPA zahteva, da Komisiji pomaga Odbor za statistični program, ustanovljen s Sklepom Sveta 89/382/EGS, Euratom (3), zlasti v zvezi s preučevanjem težav, ki izhajajo iz uvajanja CPA in vključevanjem sprememb v CPA.
(12)
Uvedba nove statistične klasifikacije proizvodov pomeni, da je treba spremeniti predvsem sklicevanje na CPA. Zato je treba Uredbo (EGS) št. 3696/93 razveljaviti.
(13)
Ukrepe, potrebne za izvajanje te uredbe, bi bilo treba sprejeti v skladu s Sklepom Sveta 1999/468/ES z dne 28. junija 1999 o postopkih za uresničevanje Komisiji podeljenih izvedbenih pooblastil (4). Zlasti bi bilo Komisiji treba podeliti pooblastila za spremembo CPA, da bi se upošteval tehnološki ali gospodarski razvoj ter da bi se uskladila z drugimi gospodarskimi in socialnimi klasifikacijami. Ker so ti ukrepi splošnega obsega in so namenjeni spreminjanju nebistvenih določb te uredbe, med drugim z dodajanjem novih nebistvenih določb, jih je treba sprejeti v skladu z regulativnim postopkom s pregledom iz člena 5a Sklepa 1999/468/ES.
(14)
Ker cilja te uredbe, in sicer uvedbe nove statistične CPA, države članice same ne morejo zadovoljivo doseči in ker se ta cilj lažje doseže na ravni Skupnosti, lahko Skupnost sprejme ukrepe v skladu z načelom subsidiarnosti iz člena 5 Pogodbe. V skladu z načelom sorazmernosti iz navedenega člena ta uredba ne presega tega, kar je potrebno za uresničitev navedenega cilja.
(15)
Opravljena so bila posvetovanja z Odborom za statistični program -
SPREJELA NASLEDNJO UREDBO:
Člen 1
Vsebina in področje uporabe
1. Ta uredba uvaja novo skupno CPA v Skupnosti, da se zagotovi ustreznost glede gospodarske stvarnosti in primerljivost med nacionalnimi, skupnostnimi in mednarodnimi klasifikacijami ter s tem med nacionalnimi, skupnostnimi in mednarodnimi statistikami.
2. Izraz „proizvod“ se nanaša na proizvod gospodarskih dejavnosti, bodisi blago bodisi storitve.
3. Ta uredba se uporablja samo pri uporabi klasifikacije za statistične namene.
Člen 2
Ravni in struktura CPA
1. CPA obsega:
(a)
prvo raven, ki obsega poglavja, opredeljena z abecedno šifro (področja);
(b)
drugo raven, ki obsega poglavja, opredeljena z dvomestno številčno šifro (oddelki);
(c)
tretjo raven, ki obsega poglavja, opredeljena s trimestno številčno šifro (skupine);
(d)
četrto raven, ki obsega poglavja, opredeljena s štirimestno številčno šifro (razredi);
(e)
peto raven, ki obsega poglavja, opredeljena s petmestno številčno šifro (kategorije); in
(f)
šesto raven, ki obsega poglavja, opredeljena s šestmestno številčno šifro (podkategorije).
2. CPA je navedena v Prilogi.
Člen 3
Uporaba CPA
Komisija uporablja CPA za vse statistike, razvrščene po proizvodih po dejavnosti.
Člen 4
Nacionalne klasifikacije proizvodov po gospodarski dejavnosti
1. Države članice lahko CPA uporabljajo za zbirne ali podrobne nacionalne prilagoditve, specifične ali funkcionalne narave, ki temeljijo na podkategorijah CPA.
2. Te klasifikacije bodo s CPA povezane v skladu z naslednjimi pravili:
(a)
klasifikacije, ki so bolj zbirne kot CPA, vsebujejo natančne agregacije podkategorij CPA;
(b)
klasifikacije, ki so bolj razčlenjene kot CPA, vsebujejo poglavja, ki se v celoti uvrščajo v podkategorije CPA.
Klasifikacije, ki so oblikovane v skladu s tem odstavkom, imajo lahko drugačne šifre.
3. Države članice lahko uporabljajo nacionalne klasifikacije proizvodov po gospodarski dejavnosti, ki izhajajo iz CPA. V takšnem primeru države članice Komisiji pošljejo osnutke njihove nacionalne klasifikacije. Komisija v treh mesecih po prejetju takšnega osnutka preveri skladnost načrtovanih nacionalnih klasifikacij z odstavkom 2 in jih pošlje drugim državam članicam v vednost. Nacionalne klasifikacije držav članic vsebujejo povezovalne tabele med nacionalnimi klasifikacijami in CPA.
Člen 5
Dejavnosti Komisije
Komisija v sodelovanju z državami članicami zagotovi razširjanje, vzdrževanje in uveljavljanje CPA, zlasti:
(a)
s pripravo, posodobitvijo in objavo pojasnil za CPA;
(b)
z oblikovanjem in objavo smernic za uporabo CPA;
(c)
z objavo povezovalnih tabel med novo in prejšnjo različico CPA; prejšnjo in novo različico CPA; CPA in kombinirano nomenklaturo iz Priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (5); in
(d)
s prizadevanjem za izboljšanje skladnosti z drugimi klasifikacijami.
Člen 6
Izvedbeni ukrepi
1. Naslednji ukrepi za izvajanje in posodabljanje te uredbe se sprejmejo v skladu z regulativnim postopkom iz člena 7(2):
(a)
odločitve v primeru težav, ki izhajajo iz izvajanja CPA, vključno z dodelitvijo proizvodov določenim razredom; in
(b)
tehnični ukrepi za zagotovitev popolnoma usklajenega prehoda s prejšnje različice CPA.
2. Naslednji ukrepi, namenjeni spreminjanju nebistvenih določb te uredbe, med drugim z njenim dopolnjevanjem, se sprejmejo v skladu z regulativnim postopkom s pregledom iz člena 7(3):
(a)
spremembe CPA, namenjene upoštevanju tehnološkega ali gospodarskega razvoja; in
(b)
spremembe CPA, namenjene usklajevanju z drugimi gospodarskimi in socialnimi klasifikacijami.
3. Upoštevati je treba načelo, da morajo pri ukrepih prevladati prednosti posodabljanja CPA nad njegovimi stroški ter načelo, da dodatni stroški in breme ostanejo v razumni meji.
Člen 7
Odbor
1. Komisiji pri delu pomaga Odbor za statistični program.
2. Pri sklicevanju na ta odstavek se uporabita člena 5 in 7 Sklepa 1999/468/ES, ob upoštevanju določb člena 8 Sklepa.
Rok iz člena 5(6) Sklepa 1999/468/ES je tri mesece.
3. Pri sklicevanju na ta odstavek se uporabi člen 5a(1) do (4) in člen 7 Sklepa 1999/468/ES, ob upoštevanju določb člena 8 Sklepa.
Člen 8
Razveljavitev Uredbe (EGS) št. 3696/93
Uredba (EGS) št. 3696/93 se razveljavi z učinkom od 1. januarja 2008 dalje.
Člen 9
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Uporablja se od 1. januarja 2008.
Ta uredba je v celoti zavezujoča in se neposredno uporablja v vseh državah članicah.
V Strasbourgu, 23. aprila 2008

Labels: 12
3
19